चेन्नई. गुटखा घूस मामले में हुई छापेमारी को गंभीरता से लेते हुए डीएमके अध्यक्ष एमके स्टालिन ने शुक्रवार को कहा कि जब्त हुए दस्तावेजों से साफ पता चलता है कि गुटखा डीलर ए.वी. माधव राव से स्वास्थ्य मंत्री सी. विजयभास्कर और डीजीपी टी.के. राजेन्द्रन ने रिश्वत ली थी, ऐसे में इनको सीबीआई द्वारा अब तक गिरफ्तार क्यों नहीं किया गया? उन्होंने कहा कि गत ५ सितंबर को स्वास्थ्य मंत्री, डीजीपी और तत्कालीन पुलिस आयुक्त एस. जॉर्ज के आवास सहित सीबीआई ने करीब ४० ठिकानों पर छापेमारी की थी। जब अधिकारियों द्वारा डीजीपी के आवास पर छापेमारी की जा रही थी तो आवास में ही उनको रोका गया था। उस दौरान राज्य में कार्यरत डीजीपी नहीं थे जो कि तमिलनाडु के लिए बहुत ही शर्म की बात है। इस मामले में किसी प्रकार की टिप्पणी नहीं करने को लेकर स्टालिन ने राज्यपाल बनवारीलाल पुरोहित और मुख्यमंत्री एडपाडी के. पलनीस्वामी की भी निंदा की।